《悯旱》
宋代·王洋

天心爱民非不勤，民心有恨天必闻。
为嫌流不入城郭，指撝山泽收浮云。
浮云未肯便承命，往来空中无定性。
平时风伯谗口多，忍看云师自奔横。
愿得天公张纲罗，要令灭迹须严科。
雷公传声泽灵死，呜呼奈尔风伯何。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。